## Barrachina: “La recuperació de camins rurals és una prioritat per a garantir l’activitat agrària i ramadera”

*** La Generalitat destina 8,2 milions d’euros a la recuperació de 150 punts danyats en camins rurals de prop de 60 municipis de la província de Castelló
* A Xert s’estan executant dos dels set camins previstos, mentres que a Vinaròs i les Coves de Vinromà ja han acabat diverses obres
* Altres municipis com Tírig, Cervera del Maestre, Sant Mateu, Alcalà de Xivert, Teresa i Barracas tenen camins en fase d’execució**

El conseller d’Agricultura, Aigua, Ramaderia i Pesca, Miguel Barrachina, ha afirmat que la recuperació de camins rurals “és una prioritat per a garantir l’activitat agrària i ramadera de les zones afectades per les riuades i les pluges torrencials”.

Barrachina ha fet estes declaracions després de visitar la localitat de Xert, a on actualment hi ha dos camins en execució dels set previstos, i ha puntualitzat que a Vinaròs i les Coves de Vinromà ja han finalitzat diverses obres, mentres que en localitats com Tírig, Cervera del Maestre, Sant Mateu, Alcalà de Xivert, Teresa o Barracas hi ha diversos camins en fase d’execució.

En esta línia, el conseller ha recordat que la Generalitat ha destinat 8,2 milions d’euros a la recuperació de 150 punts danyats en camins rurals de quasi 60 municipis de la província de Castelló, als quals se sumen els 21,4 milions assignats a la província de València.

“El Consell actua a on uns altres no arriben. Hem posat en marxa una inversió urgent i eficaç, perquè sabem que els camins rurals són essencials perquè l’activitat agrària i ramadera no es detinga. Arribarem a tots els municipis afectats, sense excepcions”, ha afirmat el conseller.

“Els danys en infraestructures agràries van impossibilitar durant setmanes l’activitat de moltes explotacions. La reparació d’estos camins no és només una qüestió de mobilitat, sinó de garantir la supervivència del nostre sector primari en les comarques de l’interior”, ha subratllat Barrachina.

“Enfront de la inacció d’altres administracions, nosaltres sí que responem. Lamentablement, continuem esperant que el Govern d’Espanya incloga en el decret d’ajudes els 71 municipis de Castelló que hem previst. El Consell sí que els ha tinguts en compte i gràcies a això hui estes obres ja estan en marxa”, ha conclòs el conseller.

Fecha: 23/04/2025